Høyring av forslag til lokal forskrift om grunntilskotssatsar til private barnehagar i Vanylven kommune for 2027
Vanylven kommune sender med dette forslag til lokal forskrift om satsar for berekning av grunntilskot til private barnehagar for 2027 på høyring.
Frå tilskotsåret 2027 skal kommunen fastsetje satsane for grunntilskot til private barnehagar i lokal forskrift. Det rettslege grunnlaget er barnehagelova § 19 a og forskrift om finansiering av private barnehagar.
Vanylven kommune har éin privat ordinær barnehage.
Bakgrunn og berekningsgrunnlag
Føremålet med forskrifta er å fastsetje satsane som skal nyttast ved berekning av grunntilskot til private ordinære barnehagar i Vanylven kommune i 2027.
Satsane er berekna med utgangspunkt i kommunen sin rekneskap for 2025 og relevante BASIL-data. Kommunen har nytta berekningsmodellen frå KS og PBL. Telemarksforsking har bistått med utarbeiding av forskrifta og kvalitetssikring av berekningsgrunnlaget og dei førebelse tilskotssatsane.
På grunnlag av den førebelse gjennomgangen har kommunen ikkje identifisert utgifter som er haldne utanfor berekningsgrunnlaget på grunn av særlege driftsføresetnader eller særlege behov i barnegruppa. Forskrifta inneheld derfor ikkje satsar for ekstra grunntilskot etter finansieringsforskrifta § 9.
Førebelse satsar
Forslaget inneheld følgjande førebelse satsar:
· barn under tre år: kr 307 378,- per heiltidsplass 
· barn over tre år: kr 166 116,- per heiltidsplass 
Berekningsgrunnlaget, føresetnadene og eventuelle korreksjonar går fram av den vedlagde dokumentasjonen.
Satsane som blir sende på høyring, er førebelse. Dei kan bli justerte før forskrifta blir fastsett dersom det kjem endringar i kommunal deflator eller maksimalprisen for foreldrebetaling.





Høyringsinnspel
Vanylven kommune ønskjer særleg innspel til:
· om det er feil eller manglar i fakta- eller berekningsgrunnlaget 
· om det er utgifter eller forhold som kan ha betydning for vurderinga av ekstra grunntilskot 
· om det er forhold ved dei føreslåtte satsane som bør vurderast nærare 
· om forskriftsforslaget bør endrast eller presiserast på andre punkt 
Høyringsinnspela bør vere konkrete og grunngjevne.
Høyringsfristen er 4. november 2026.
Innspel skal sendast skriftleg til Vanylven kommune på postmottak@vanylven.kommune.no og merkast: Høyring – lokal forskrift om grunntilskotssatsar til private barnehagar 2027 - - Saksnummer 26/575
Høyringsinnspela vil bli vurderte som del av grunnlaget for den vidare behandlinga av forskrifta.
Forskrifta skal etter planen fastsetjast og kunngjerast innan 30. november 2026.

Med helsing

Vanylven kommune

